## BUDAYA: PRINSIP DAN PENDEKATAN KE ARAH KEJAYAAN
Md. Salleh Yaapar

## Universiti Sains Malaysia

## Abstract
Cultural diversity in human life in the country context or in the world context is an essence. This case was duly understood and commonly accepted, but what is true is not always like that.On the other hand, there is often tension or conflict in the world and in the regional caused by cultural diversity. This paper shows the brooding of literature and reasonable principles espoused to ensure social harmony, coexistence and peace in the midst of diversity and cultural differences. First, the importance of being open to differences and accept it although not compatible with their own beliefs and practices (toleration) in order to achieve common goals. Second, the need to honor or celebrate differences (celebration) in order  to  achieve  social  cohesion,  peace  and  perfect  unity.  To  achieve  the  objectives  of  the above  principles,  should  be  practiced  the  current  method  and  approach.In  the  context  of language  and  literary  education  in  a  country  like  Indonesia  or  Malaysia,  the  spirit  of cultural diversity can be developed through a number of ways. Among them, by utilizing the  discipline  of  Comparative  Literature  which  clearly  stipulates  that  are  cross-cultural studies. Next, using a curriculum that focuses on literary works such as Jalan Menikung and  Hikayat Hang Tuah which is featuring side of cultural diversity, especially around the theme of harmony between human beings.
Keywords:  cultural  diversity,  toleration,  celebration,  comparative  literature, harmony in life.

## Abstrak
Keragaman  budaya  ( cultural  diversity )  dalam  kehidupan  manusia  pada peringkat  negara  mahupun  peringkat  dunia  adalah  satu  hakikat.  Perkara  ini sepatutnya  difahami  dan  diterima  umum,  namun  apa  yang  berlaku  tidak selalu  demikian. Sebaliknya,  sering  terdapat  ketegangan  atau  konflik  di peringkat  dunia  mahupun  dalam  negara  yang  disebabkan  oleh  perbezaan budaya. Kertas ini merenung sastera dan menampilkan prinsip-prinsip yang wajar  didokong  untuk  menjamin  kerukunan  sosial,  kehidupan  bersama  dan keamanan  di  tengah  keragaman  dan  perbezaan  budaya.  Pertama,  perlunya bersikap  terbuka  terhadap  perbedaan  dan  menerimanya  walaupun  tidak serasi dengan pegangan dan amalan sendiri ( toleration ) demi mencapai tujuan-
tujuan  bersama.  Kedua,  perlunya  meraikan  atau  merayakan  perbezaan ( celebration )  demi  mencapai  kohesi  sosial,  keamanan  dan  perpaduan  yang sempurna.  Untuk  mencapai  tujuan  dalam  prinsip-prinsip  di  atas,  perlulah diamalkan  kaedah  dan  pendekatan  tertentu.  Dalam  konteks  pendidikan bahasa  dan  sastera  dalam  sesebuah  negara,  seperti Indonesia  atau  Malaysia, semangat  keragaman  budaya  boleh  dipupuk  melalui  beberapa  cara. Antaranya,  dengan  memanfaatkan  disiplin  Kesusasteraan  Bandingan ( Comparative  Literature )  yang  dengan  jelas  mensyaratkan  kajian  yang  bersifat rentas  budaya.  Seterusnya,  dengan  menggunakan  kurikulum  yang  memberi perhatian kepada karya-karya sastera seperti Jalan Menikung dan Hikayat Hang Tuah yang  menampilkan  sisi  keragaman  budaya,  terutama  di  sekitar  tema kerukunan hidup antara sesama manusia.
Kata  kunci:  keragaman  budaya, toleration , celebration ,  Kesusasteraan Bandingan, kerukunan hidup

## Mukadimah
Perkembangan  pesat  dalam  teknologi  informasi  dan  komunikasi  telah menjadikan  dunia  masa  kini  semakin  kecil  --  persis  sebuah  “kampung global” ( global village ) -- dengan perhubungan antara manusia semakin mudah dan  pantas.  Sayangnya,  hal  ini  tidak  menjadikan  manusia  itu  sendiri sesamanya  bertambah  akrab.  Sebaliknya,  sering  terdapat  ketegangan  dan bentrokan  antara  manusia  di  peringkat  dunia  mahupun  dalam  sesebuah negara.  Antara  penyebab  utama  ketegangan  dan  bentrokan  ini  ialah perbezaan  budaya.  Sebenarnya,  keragaman  budaya  ( cultural  diversity )  dalam kehidupan manusia pada peringkat negara mahupun peringkat dunia adalah satu  perkara  yang  semula  jadi.  Ia  amat  asas  dan  sepatutnya  difahami  serta diterima umum. Namun, apa yang berlaku tidak selalu demikian. Justeru, dari semasa  ke  semasa  di  banyak  tempat  berlaku  persengketaan,  dengan sebahagiannya membawa kepada pergaduhan dan peperangan.  Dalam kertas ini  saya  akan  menampilkan  prinsip-prinsip  yang  wajar  didokong  dalam pendidikan  bahasa  dan  sastera  untuk  menghindar  persengketaan  dan menjamin  kerukunan  sosial,  kehidupan  bersama  dan  keamanan  di  tengah keragaman  dan  perbezaan  budaya.  Seterusnya  mengenai  karya-karya  sastera yang  dikaji,  saya  akan  memperlihatkan  bagaimana  pendidikan  bahasa  dan
sastera  sepatutnya  dikendalikan  dalam  kalangan  pelajar  untuk  menjayakan hasrat  tersebut.  Khususnya,  saya  akan  mengenengahkan  sub-disiplin Kesusasteraan  Bandingan  dan  kurikulum  yang  menonjolkan  karya-karya yang sarat dengan keragaman budaya.

## Keragaman Budaya: Toleransi dan Perayaan
Manusia telah dicipta dan dihidupkan di dunia dalam kelompok bangsa dan bahasa yang berlainan. Umumnya kelompok-kelompok ini telah menduduki kawasan-kawasan  goegrafis  yang  berbeza.    Sejak  sekian  lama  mereka  juga telah membangunkan budaya dan tradisi agama yang beragam. Justeru, sejak zaman  berzaman  sudah  menjadi  kenyataan  bahawa  umat  manusia  itu  pada asasnya  bersifat  pelbagai-bangsa,  pelbagai-budaya  dan  pelbagai-agama. Namun,  kepelbagaian  atau  keragaman  ini  tidak  bermaksud  keterasingan sepenuhnya.  Dari  semasa  ke  semasa  masyarakat  yang  berlainan  telah berinteraksi  dan  bertukar-tukar  unsur-unsur  budaya,  khususnya  melalui adaptasi,  asimilasi  dan  integrasi  dan  lain-lain.    Seperti  yang  ditegaskan  oleh UNESCO’s  ‘ Declaration  on  the  Role  of  Religion  in  the  Promotion  of  a  Culture  of Peace’, “We  are  aware  of  the  world's  cultural  and  religious  diversity.  Each  culture represents a universe in itself, and yet it is not closed.” (UNESCO, 1994).
Interaksi,  keterbukaan  dan  aktiviti  tukar-menukar  tidak  mungkin berlaku  tanpa  sekurang-kurangnya  berpegang  kepada  prinsip  toleransi,  iaitu toleransi  terhadap  pandangan  dunia  dan  budaya  yang  berbeza.    Tetapi, toleransi  sahajapun  tidak  memadai.  Hal  ini  kerana  ia  sekadar  bermaksud kesediaan  atau  kebolehan  menerima  atau  merasai  sesuatu  yang  sebenarnya tidak  disukai  atau  tidak  dirasa  tidak  selesa  ( Oxford  Advanced  Learner’s Dictionary ,  1999).  Pendeknya,  ia  bermaksuk  sesuatu  yang  diterima  hanya secara  “rela  dalam  paksa”.  Interaksi  yang  tulen  dan  bakal  berhasil memerlukan  prinsip  yang  lebih  positif  daripada  toleransi.  Ia  memerlukan prinsip  keraian  atau  perayaan  yang  dalamnya  wujud  suasana  yang  dipenuhi rasa  hormat  menghormati,  saling  percaya,  kerelaan,  empati  dan  keakraban persahabatan  (Md.  Salleh  Yaapar,  2012:  177-193).  Kebanyakan  orang  tidak sedar  tentang  kewujudan  prinsip  ini  dalam  konteks  keragaman  budaya, walaupun  umumnya  ia  sedia  ada  dalam  etos  dan  ajaran  agama  masing-
masing. Dalam ajaran Islam, umpamanya, ditegaskan bahawa interaksi positif antara  sesama  manusia  sudah  ditentukan  sedari  azali.  Ia  sesuatu  yang  wajib ditegakkan,  malah  dirayakan.  Dalam  al-Qur’an,  umpamanya,  Allah berfirman:
Hai manusia, sesungguhnya Kami menciptakan kamu dari seorang laki-laki dan seorang perempuan  dan  menjadikan  kamu  berbangsa-bangsa  dan  bersuku-suku  supaya  kamu saling  kenal  mengenal.  Sesungguhnya  orang  yang  paling  mulia  di  anatara  kamu  di  sisi Allah  ialah  orang  yang  paling  bertakwa  di  antara  kamu.  Sesunggunya  Allah  Maha Mengetahui lagi Maha Mengenal.  (al-Qur’an, 49:13)
Dari  ayat  ini  dapat  dimengerti  bahawa  keragaman  manusia  dan  budaya adalah  sesuatu  yang  wajib  dirayakan.  Hal  ini  kerana  umat  manusia  telah sengaja  dijadikan  dalam  kelompok  yang  pelbagai,  agar  mereka  berinterkasi, memahami dan belajar daripada satu sama lain. Sesungguhnya, kepelbagaian diwujudkan  Tuhan  bukan  untuk  manusia  membenci  atau  memerangi  satu sama lain, tetapi untuk berkenalan dan berlumba-lumba membuat kebajikan. Ini  bertepatan  dengan  kehendak  al-Qur’an  seterusnya  yang dengan  tegas menyatkan  bahawa  “…  Sekiranya  Allah  menghendaki,  niscaya  kamu dijadikan-Nya satu umat (saja), tetapi Allah hendak menguji kamu terhadap pemberian-Nya  kepadamu,  maka  berlomba-lombalah  berbuat  kebajikan…” (al-Qur’an, 5:48).
Khusus  mengenai  keragaman  agama  ( religious  plurality) pula,  Allah menegah  sama  sekali  seseorang  daripada  mempersenda  atau  mencemuh kepercayaan  dan  amalan  agama  orang  lain,  walaupun  diyakini  bahawa kepercayaan dan amalan mereka itu salah. Dalam hal ini Allah berfirman: Dan  janganlah  kamu  memaki  sembahan-sembahan  yang  mereka  sembah  selain  Allah, kerana  mereka  nanti  akan  memaki  Allah  dengan  melampaui  batas  tanpa  pengetahuan. Demikianlah Kami jadikan setiap umat menganggap baik pekerjaan mereka. Kemudian kepada  Tuhan  merekalah  kembali  mereka,  lalu  Dia  memberitakan  kepada  mereka  apa yang dahulu mereka kerjakan. (al-Qur’an, 6:108) Begitulah  perspektif  Islam  mengenai  kepelbagaian  atau  keragaman.
Tegasnya, Islam bukan sekadar meminta manusia bersikap toleran terhadap kepelbagaian  atau  keragaman.  Lebih  daripada  itu,  ia  meminta  mereka meraikan  atau  merayakan  keragaman  tersebut.  Hal  ini  boleh  dilaksanakan pertamanya  dengan  setiap  kumpulan  manusia  menerima  seikhlasnya kewujudan dan kehadiran kumpulan-kumpulan yang lain. Seterusnya, mereka
perlu saling berinteraksi dengan cara yang positif. Dalam berbuat demikian, mereka  perlu  akui  dan  hormati  perbezaan  yang  wujud,  malah  meraikan dengan  mempelajari  sedapat  mungkin  daripada  satu  sama  lain  untuk kebaikan  bersama  ( common  good ).  Pada  masa  yang  sama,  amatlah  penting mereka  mengenal  pasti  dan  menononjolkan  nilai-nilai  sarwajagat  (seperti kasih  sayang,  keadilan,  sanjungan  terhadap  kebaikan,  penolakan  kejahatan, dll.) dan unsur-unsur lain yang mereka kongsi bersama. Nilai-nilai dan unsur- unsur  ini  boleh  dan  sewajarnya  digunakan  untuk  mengurangkan  perbezaan sebanyak mungkin.
Dalam  pada  itu,  isu-isu  sensitif,  tuntutan  yang  bercanggah  dan dakwaan-dakwaan  negatif  hendaklah  dielak  atau  dikurangkan.  Dalam  kes interaksi  atau  libatsama  agama  ( religious  engagement )  pula,  tiap  orang  yang terlibat  hendaklah  diberi  kedudukan  yang  sama.  Tiada  siapapun  yang  wajar menganggap  dirinya  lebih  tinggi  daripada  rakan-rakan  dialognya.  Dalam perkara ini, Almarhum Isma ֹ ‘il Raji al Faruqi, pemikir Islam dan pakar dialog antaragama tersohor, pernah berpesan, “There can be no ‘upper hand’ and ‘lower hand’ in dialogue; all ‘hands’ must be equal. Moreover, candid respect of the other faiths by each party is equally a necessity (al Faruqi, 1982: ix).

## Pendidikan Bahasa dan Sastera
Dalam konteks pendidikan bahasa dan sastera, semangat keragaman budaya ( plurality  of  culure )  seperti  yang  dibincangkan  di  atas  boleh  dipupuk  pada pelajar  melalui  beberapa  cara  dan  pendekatan.  Pertama,  dengan menggunakan  Kesusasteraan  Bandingan  ( Comparative  Literature ),  satu  sub- disiplin  yang  unik  dalam  Pengajian  Kesusasteraan.  Sub-disiplin  ini  secara jelas  mensyaratkan  kajian  yang  bersifat  rentas  budaya,  dengan  setiap  satu kajian  melibatkan  sekurang-kurangnya  dua  buah  karya  daripada  dua  budaya yang  berbeza.  Cara  kedua  ialah  dengan  membina  kurikulum  bahasa  dan sastera  sesebuah  negara,  umpamanya  Indonesia  atau  Malaysia,  dengan memberi  perhatian  istimewa  kepada  karya-karya  yang  menampilkan keragaman  dan  mempromosikan  keharmonian  dalam  konteks  antarwarga atau antara bangsa.

## Penggunaan Kesusasteraan Bandingan
Kesusasteraan  Bandingan  merujuk  kepada  satu  sub-disiplin  keilmuan  yang memberi penekanan terhadap kajian karya-karya sastera secara perbandingan berasaskan  teori-teori  dan  kaedah-kaedah  tertentu.  Ia  bersifat  antarbudaya dan  antardisiplin,  dan  meneliti    ragi    perhubangan    kususasteraan    dengan merentas    ruang  dan    masa  (Bassnett,  1993:  1).  Sebagai  satu  sub-disiplin keilmuan, Kesusasteraan Bandingan dipelopori oleh  sarjana-sarjana Perancis dalam  abad  ke-19.  Bagi  sarjana-sarjana  ini,  Kesusasteraan  Bandingan  ialah satu  cabang  sejarah  kesusasteraan,  terutama  kesusasteraan  kebangsaan Perancis  sendiri  dalam  konteks  kesusasteraan  Eropah  umumnya.  Sebagai disiplin  yang  memberi  penekanan  pada  ciri  sejarah  pula,  ia  bersifat positivistik, yakni berasaskan unsur-unsur yang dapat diteliti dan dibuktikan dengan pasti. Kajiannya bercorak binari dan tertumpu kepada rapports de faits , yakni kajian perhubungan faktual antara dua buah teks yang ada kaitan antara satu  sama  lain.  Umpamanya,  antara Wilhelm  Meister's  Apprenticeship (1795–96) oleh Johann Wolfgang Goethe dari Jerman dengan Emile / On Education (1763)  oleh Jean-Jacques  Rousseau dari  Perancis,  kedua- duanya  daripada  genre bildungsroman (roman  pendewasaan).  Dalam  kajian perbandingan  seperti  ini  perhatian  utama  diberikan  kepada  soal  kelainan budaya, penonjolan citra kebangsaan atau kedaerahan, dan pencarian identiti bangsa  dalam  kalangan  masyarakat  Eropah,  umpamanya  Jerman  atau Peracis.
Seterusnya  sub-disiplin  Kesusasteraan  Bandingan  berkembang sehingga  melewati  sempadan  Eropah  dan  mencapai  tahap  barunya  mulai pertengahan  abad  ke-20.  Pada  tahap  ini  ia  disuburkan  terutamanya  oleh pemikiran dan kegiatan sarjana-sarjana di Amerika Syarikat. Pada fasa kedua ini  kesusasteraan  di  luar  dunia  Barat,  khususnya  Asia,  mulai  ditinjau, walaupun  umumnya  dengan  menggunakan  perspektif  estetik  Barat.  Dalam Theory  of  Literature ,  buku  seminal  yang  diterbitkan  pada  tahun  1949,  René Wellek  dan  temannya  Austin  Warren  dengan  tegas  merakamkan  keyakinan mereka  bahawa  " Literature  is  one;  as art  and humanity  is  one." Menurut wawasan ahitorical ini, justeru kerana kesatuannya, maka karya-karya sastera dari pelbagai
negara, bangsa dan budaya dapat dimengerti melalui satu corak bacaan (baca: Barat) yang sempurna. Dalam konteks perkembangan di Amerika Syarikatlah juga    perhubungan  antara  teks  sastera  dengan  teks  bukan  sastera,  terutama seni,  juga  mula  diteliti  oleh  para  sarjana  dan  pengkaji  Kesusasteraan Bandingan.  Ini  menjadikan  Kesusasteraan  Bandingan  lebih  terbuka  dan bersifat  antara-disiplin.  Dalamnya  terdapat  kajian  yang  membandingkan, umpamanya, filem adaptasi Aventuras de Robinson Crusoe ( Adventures of Robinson Crusoe , 1954) arahan Luis Buñuel dari Mexico dengan karya asal iaitu novel Inggeris  berjudul Robinson  Crusoe (1719)  oleh  Daniel  Dafoe.  Menariknya, novel  pertama  dalam  bahasa  Inggeris  ini  sebenarnya  berasaskan Hayy  ibn Yaqzan (abad  ke-12)  sebuah  perintis bildungsroman oleh  Ibn  Tufayl  dari  Al- Andalus (Andalusia).
Kajian  Kesusasteraan  Bandingan  boleh  dilaksanakan  melalui beberapa  pendekatan,  bergantung  kepada  persamaan  asas  yang  terdapat  di antara  karya-karya  yang  dibandingkan.  Antara  yang  sering  digunakan  ialah pendekatan  genetik  (berasaskan  persamaan  yang  disebabkan  oleh perhubungan  baka),  pendekatan  tematik  (berasaskan  persamaan  tema),  dan pendekatan generik (berasaskan persamaan genre).
Sebagai  contoh,  pendekatan  genetik  dapat  digunakan  dalam  kajian perhubungan  antara  puisi  pengarang  agung  Jerman  Johann  W.  Goethe (1749-1832)  dan  puisi  penyair  Sufi-Parsi  Khwāja  Šamsu  d-Dīn  Muhammad Hāfez-e  Šīrāzī  atau  Hāfez  (1320–90).  Goethe  amat  mesra  dengan  budaya Timur, termasuk budaya China, India, Arab dan Parsi. Pertemuannya dengan budaya  Islam,  umpamanya,  telah  membawanya  kepada  al-Qur’an,  yang dibacanya  pada  umur  dua  puluh  tiga  tahun.  Beliau  menjadi  antara  orang Eropah  awal  yang  biasa  dengan  puisi  Islam,  terutama  karya-karya  kesufian oleh  Hāfez  dan  Jala ̄ l  al-Di ̄ n  Ru ̄ mi ̄ (1207–73).  Korpus  puisi  dan  sastera  ini umumnya dianggapnya unggul dan bermanfaat untuk manusia Barat. Antara banyak karya penyair Sufi, karya Hāfezlah yang paling dekat di hati Goethe. Dalam  konteks  inilah,  umpamanya,  beliau  menghasilkan  adikaryanya West- ostlicher Divan (Divan Barat-Timur) dari tahun 1814 hingaa tahun 1819.
West-ostlicher  Divan terdiri  daripada  dua  belas  bab  puisi  yang  indah. Puisi-puisi  ini  banyak  diinspirasikan  oleh  karya-karya  daripada  divan  Hāfez. Pada  bahagian  yang  mendahului  halaman  judul  tercatat  dalam  bahasa  Arab kalimat Ad-Di ̄ wa ̄ n Sharqi ̄ lil Mu’allif al-Gharbi ̄ . Kalimat ini bermaksud “Sebuah Divan  Timur  oleh  Seorang  Pengarang  Barat”.  Ia  ditulis  dengan  tangan penyair  sendiri.  Seterusnya,  dalam  adikarya  yang  istimewa  ini  Goethe umumnya  menyesali  tasawur  dan  kecenderungan  materialistik  masyarakat Barat zamannya. Pada masa yang sama, ia amat berharap dunia Timur dapat memberi  inspirasi  dan  pencerahan  untuk  kemunculan  nilai-nilai  hidup keruhanian di Barat. Divan ini mendapat sambutan hangat pada abad ke-19 dan selepasnya, justeru diulang terbit berkali-kali dan diterjemah ke pelbagai bahasa  di  dunia.  Ia amat wajar  diperkenalkan  di  sekolah-sekolah  menengah dan  di  institusi  pengajian  tinggi  kita  untuk  mempromosikan  gaya  hidup dalam konteks keragaman budaya. Seorang teman sarjana dari Jerman, Arndt Graf,  bersama  saya  telah  menerbitkan  terjemahan  karya  agung  ini  dalam bahasa Melayu Malaysia dengan judul Sajak-sajak daripada Diwan Barat-Timur (2009). Kami telah menggunakan teks ini di dalam kelas-kelas Kesuassteraan Bandingan di Universiti Sains Malaysia.
Sarat  dengan  aura  cinta  dan  ruhani  Timur,  divan  Goethe  dibuka dengan  sebuah  puisi  menarik  berjudul  “Hegira”  (Hijrah).  Puisi  ini merupakan undangan untuk mengenali suasana kehangatan ruhani Timur. Ia bermula dengan larik-larik indah berikut:
Utara dan Barat dan Selatan terpecah belah, Takhta-takhta beruntuhan, empayar bergoyang-goyang, Larilah dikau ke Timur yang murni Di sana menghirup udara sang Patriakh, Apatah lagi dengan Cinta, Anggur dan Nyanyian, Telaga al-Khidir membuat kau muda. (Goethe, 2009: 4)
Begitulah, keseluruhan West-ostlicher Divan memanifetasikan
kekaguman  Goethe  terhadap  dunia  Timur  dan  harapannya  untuk kebangkitan kehidupan ruhani di Barat. Ia juga memperlihatkan dengan jelas idealisme  Goethe  tentang  kesejagatan  dan  persaudaraan  manusia.  Hal  ini semua  berlaku  kerana  hubungannya  yang  erat  dengan  Hāfez  dan  inspirasi
yang  diperolehinya  daripada  karya-karya  penyair  Sufi  tersebut.  Justeru, tidaklah  menghairankan  apabila  di  Weimar,  kota  tempat  asalnya  Goethe, sebuah  Tugu  Peringatn  Hāfez-Goethe  didirikan  khas  untuk  kedua  penyair. Malah,  sejak  12  Oktober  2009  setiap  tahun  penduduk  kota  Jerman  itu meraikan  Hari  Peringatan  Hāfez  dan  bersuka-ria  dengan  acara  yang  digelar “West-ostlicher Divan Festival”.
Selain  kes  di  atas,  pendekatan  genetik  juga  dapat  digunakan  untuk meneliti  perhubungan  antara  pantun  Melayu  Nusantara  dengan  pantoum Eropah,  dan  dengan  itu  perkaitan  budaya  dua  kelompok  manusia.  Malah, dalam kes ini pendekatan generik juga terrangkul sama, kerana perhubungan tersebut ikut melibatkan aspek genre.
Pantun ialah satu bentuk puisi lisan hasil ekspresi seni kolektif dalam lingkungan  budaya  Melayu  Nusantara  tradisional.  Ia  mengungkapkan  suatu dunia  pengalaman  dalam  sebuah  ruang  yang  kecil.  Pantun  yang  baik  terdiri dari antara 16 hingga 20 perkataan, dan antara 32 hingga 48 sukukata. Pada asasnya pantun ialah bentuk kuatrin yang dalamnya wujud rima antara baris pertama dengan baris ketiga dan baris kedua dengan baris keempat. Kuplet pertama  dalam  puisi  ini  merupakan  pembayang  atau  alusi,  manakala  kuplet kedua  membawa  maksud  atau  temanya.  Yang  pertama  itu  menampilkan imajeri  alam,  sementara  yang  kedua  menyerlahkan  pemikiran,  emosi, perasaan,  atau  keperihalan  manusia.  Pantun  wujud  dalam  beberapa  bentuk, dengan  kuatrin  sebagai  bentuk  utama.  Bentuk-bentuk  lain  termasuklah pantun dua baris, pantun enam-baris, pantun lapan-baris dan pantun berkait. Di  antara  bentuk-bentuk  tersebut  pantun  berkaitlah  yang  paling  kompleks dan  menarik.  Hal  ini  kerana  ia  terdiri  daripada  beberapa  kuatrin  yang dirangkaikan bersama di sekitar satu tema atau subjek. Umpamanya, pantun berkait di bawah ini:
Kupu-kupu terbang melintang Terbang di laut di hujung karang Hati di dalam menaruh bimbang Dari dahulu sampai sekarang.
Terbang di laut di hujung karang Burung nasar terbang ke Bandan Dari dahulu sampai sekarang Banyak muda sudah kupandang.
Burung nasar terbang ke Bandan Bulunya lagi jatuh ke Patani Banyak muda sudah kupandang Tiada sama mudaku ini.
Bulunya jatuh ke Patani Dua puluh anak merpati Tiada sama mudaku ini Sungguh pandai membujuk hati. (Marsden, 1812: 208-209)
Dalam kesusasteraan Eropah moden pula, terutamanya
kesusasteraan  Perancis,  terdapat  sejenis  puisi  bertulis  yang  bentuk  atau genrenya  dinamakan  pantoum.  Bentuk  ini  amat  menonjol  pada  abad  ke-19 dan masih dikenali hingga sekarang. Ia terdiri daripada beberapa kuatrin yang berkait  antara  satu  sama  lain.  Banyak  penyair  romantis  Perancis menghasilkan  puisi  mereka  dengan  menggunakan  genre  ini.  Antaranya termasuklah  Théophile  Gautier,  Theodore  de  Banville,  Albert  Glatingy, Louisa  Pence  Seifert,  Paul  Verlaine,  René  Ghil,  George  Poulet,  Charles Marie  Leconte  de  Lisle  dan  penyair  agung  Charles  Baudelaire.  Antara pantoum  yang  tersohor  ialah  “Harmonie  du  Soir”  oleh  Baudelaire,  seperti berikut:
Harmonie du Soir
Voici venir les temps ou vibrant sur sa tige Chaque fleur s’évapore ainsi qu’un encensoir;
Les sons et les parfums tournent dans l’air du soir; Valse mélancolique at. langoureux vertige!
Chaque fleur s’évapore ainsi qu’un encensoir; Le violon frémit comme un coeur qu’on afflige; Valse mélancolique at. langoureux vertige!
Le ciel est triste et beau comme un grand reposoir.
Le violon frémit comme un coeur qu’on afflige, Un coeur tendre, qui hait le néant vaste et noir ! Le ciel est triste et beau comme un grand reposoir; Le soleil s’est noyé dans son sang qui se fige...
Un coeur tendre, qui hait le néant vaste et noir, Du passé lumineux recueille saut vestige ! Le soleil s’est noyé dans son sang qui se fige… Ton souvenir en moi luit comme un ostensoir (Baudelaire, 1959: 55-56)
Keharmonian Petang
Kini setiap tangkai bunga menggoyangkan rantai dupa Dan tiap bunga menabur setanggi pada malam ; Bunyian wangian berkitar dalam cahaya petang; Berpusing dalam gemulai waltz, lagi dan lagi!
Dan tiap bunga menabur setanggi pada malam, Biola bergetar bagai jiwa dalam kelaraan; Terus berpusing gemulai waltz, lagi dan lagi! Langit bagaikan altar, luas dan terang.
Biola bergetar bagai jiwa dalam kelaraan, Jiwa lara yang takutkan malam yang tak diketahui! Langit bagaikan altar, luas dan terang;
Dalam darah gelapnya mentari terkujur mati.
Jiwa lara yang takutkan malam yang tak diketahui, Mengutip saki-baki mimpi masalalu yang kemilau! Walau dalam darah gelapnya mentari terkujur mati... Kenangan padamu, bak monstrance , membawa cahaya padaku. (Terjemahan saya daripada versi Inggeris Baudelaire, 1962: 60)
Puisi  di  atas  jelas  memperlihatkan  perkaitan genre pantoum  dengan bentuk  pantun  berkait  dari  dunia  Melayu  Nusantara.  Sesungguhnya,  kajian perbandingan  telah  membuktikan  bahawa  genre  pantoum  Eropah  memang berasal daripada pantun berkait Melayu (Md. Salleh Yaapar, 2007: 447-486). Ia sebenarnya bermula dengan terjemahan pantun berkait “ Kupu-kupu terbang melintang… ”  yang  dipetik  di  atas  ke  dalam  bahasa  Inggeris  oleh  William Marsden  seperti  yang  terdapat  dalam  bukunya A  Grammar  of  the  Malayan Language (1812:  209).  Daripada  versi  Inggerisnya  pantun  berkait  itu  telah diterjemahkan pula ke dalam bahasa Perancis dan diterbitkan dalam koleksi puisi Les  Orientales (1829:  221)  oleh  penyair  tersohor  Victor  Hugo. Terjemahan  ini  telah  menarik  perhatian  para  penyair  romantik  Perancis hingga akhirnya terbina dan bertapaklah genre pantoum dalam kesusasteraan
Perancis. Seterusnya, dari negara ini tersebarlah pantoum ke seluruh Eropah dan Amerika Syarikat, justeru menjadi salah satu daripada genre puisi moden dunia.
Selain  menggunakan  sub-disiplin  Kesusasteraan  Badingan  seperti  di atas,  semangat  keragaman  budaya  ( plurality  of  culure )  boleh  juga  dipupuk melalui  kurikulum  bahasa  dan  sastera  yang  memberi  perhatian  istimewa kepada  karya-karya  yang  menampilkan  keragaman  dan  kerukunan  dalam konteks kehidupan antarwarga atau antarnegara.

## Penonjolan Karya yang Sarat dengan Keragaman Budaya
Selain  menggunakan  sub-disiplin  Kesusasteraan  Badingan  seperti  di  atas, semangat  keragaman  budaya  ( plurality  of  culure )  boleh  juga  dipupuk  melalui kurikulum  bahasa  dan  sastera  yang  memberi  perhatian  istimewa  kepada karya-karya  yang  menampilkan  keragaman  dan  kerukunan  dalam  konteks kehidupan  antarwarga  atau  antarnegara.  Umumnya  karya-karya  seperti  ini wujud  dalam  semua  kesusasteraan  di  semua  negara.  Yang  perlu  dilakukan ialah  mengenalpasti  dan  menggunakannya  dengan  bijaksana  dalam  proses pengajaran dan pembelajaran.
Dalam  konteks  sastera  Indonesia  moden,  antara  karya  yang  paling menonjol dan sesuai dimanfaatkan dalam pengajaran dan pembelajaran dari sudut ini ialah novel Jalan Menikung karya Umar Kayam (2007). Novel ini sekuel  kepada Para  Priyayi:  Sebuah  Novel .  Seperti  karya  awal  itu,  ia menampilkan  kisah  anak  cucu  keluarga  besar  Sastrodarsono.  Mutunya mungkin  tidak  sebaik Para  Priyayi ,  tetapi  ia  banyak  memperlihatkan keragaman  etnik  dan  budaya. Walaupun  umumnya  ia  masih  berbicara tentang  dunia  Jawa,  dalamnya  terdapat  kisah  perhubungan,  malah  kemelut perkawinan,  antara  etnik  dan  antara  bangsa.  Umpamanya,  perkahwinan antara lelaki Jawa dengan wanita  Minangkabau,  wanita Jawa dengan lelaki keturunan Cina, lelaki Jawa dengan wanita Eropah,  dan lelaki Jawa dengan wanita  Yahudi  Amerika.  Sesuai  dengan  judulnya  yang  membawa  maksud “jalan yang membelok dan berkelok”, dalam karya ini terdapat banyak situasi yang  tidak  lurus,  tidak  mendatar,  mencabar,  malah  menimbulkan  kemelut dan  konflik.  Dalamnya  ada  si  penikung  dan  ada  yang  tertikung.  Namun,
itulah keadaan sebenar dalam kehidupan, terutama di kota-kota. Para pelajar Indonesia  harus  dibiasakan  dengan  situasi  sebegini  dan  dididik  dengan bijaksana  untuk  mendepaninya  demi  pembinaan  semangat  keragaman budaya antarwarga.
Dalam konteks sastera Nusantara pula, khususnya sastera tradisional warisan  bersama  Indonesia,  Malaysia,  Brunei  dan  Singapura,  dan  untuk kefahaman dan kerukunan hidup bangsa serumpun, antara karya yang paling menarik diketengahkan ialah Hikayat Hang Tuah (Kassim Ahmad, 1997). Hal ini  kerana  bukan  sahaja  cerita  dalam  hikayat  itu  menampilkan  keragaman budaya, tetapi watak Hang Tuah itu sendiri mempunyai banyak dimensi etnik dan budaya pula.
Hikayat Hang Tuah ialah sebuah epik yang tergolong dalam kategori karya agung Melayu Nusantara. Ia berlatarkan kerajaan Melaka dan kerajaan- kerajaan  yang  berkaitan  dengannya  di  Semenanjung  Tanah  Melayu  dan Sumatera  dalam  abad  ke-15  dan  ke-16.  Ia  dihasilkan  dalam  gaya  penulisan Melayu  kelasik  oleh  seorang  penulis  yang  tidak  diketahui  namanya,  besar kemungkinan  di  Johor  dalam  abad  ke-17.  Besar  kemungkinan  juga  hikayat ini  dikarang  untuk  mengenang  zaman  keagungan  Melaka  (1400-1511) sebagai sebuah kerajaan Melayu. Kenangan ini penting dan diperlukan untuk menaikkan  semula  semangat  dan  harga  diri  orang  Melayu  sesudah  kerajaan mereka  rebah  dan  jatuh  ke  tangan  kuasa  asing,  khususnya  Feringgi  atau Portugis.
Dalam konteks perhubungan suku-kaum di Nusantara, Hikayat Hang Tuah mencerminkan  kehidupan  antara  budaya  yang  amat  paradigmatik.  Di awal  cerita  lagi  sudah  dikisahkan  percampuran  suku-kaum  atau  hubungan antara  daerah  Nusantara  yang  harmonis.  Umpamanya,  diceritakan  bahawa pada  satu  ketika  Sang  Sapurba  dirajakan  oleh  ayahandanya  di  Bukit Siguntang  Mahamiru,  dekat  Palembang  di  Suumatera.  Baginda  mempunyai empat orang putera. Puteranya yang sulung, Sang Maniaka, dihantar menjadi raja di Bintan atas permintaan orang-orang di sana. Di situlah Sang Maniaka mengambil  Hang  Tuah  (yang  berasal  dari  Sungai  Duyung)  lima  bersahabat sebagai petugas dalam istana. Satu ketika Radin Wira Nantaja dari Jawa pula
dikisahkan  merantau  ke  Bintan.  Sang  Maniaka  amat  mengasihani  pembesar Jawa  itu  hingga  memberinya  gelaran  Ratu  Melayu.  Justeru,  ketika  Sang Maniaka  hendak  membuka  negeri  Melaka  di  Semenanjung  Tanah  Melayu Ratu Melayu itu masih lagi tetap bersama baginda.
Hikayat Hang Tuah berfokus kepada Laksamana Hang Tuah sebagai seorang wira epik yang sentiasa taat kepada tuannya, Raja Melaka (yang tidak disebutkan  namanya).  Hang  Tuah  bukan  sahaja  laksamana  yang  gagah perkasa  tetapi  juga  seorang  duta  yang  bijaksana  dan  jauh  perjalanannya.  Ia menjadi  lambang  kegagahan  dan  kebijaksanaan  orang  Melayu  Nusantara. Raja  Melaka  dan  Hang  Tuah  pula  bersama-sama  menjadi  simbol kebangkitan,  perkembangan  dan  kejatuhan  kerajaan  Melayu  Melaka.  Di puncak  kejayaannya,  Melaka  menjadi  tumpuan  pedagang  dari  seluruh pelusuk dunia, termasuk China, India, Arab dan Rum/Turki.
Sesuai  dengan  sifat  kosmopolitan  Melaka  dan  ragam  bahasa  yang dituturkan  oleh  para  pedagang  yang  berduyun-duyun  datang  ke pelabuhannya,  maka  sejak  kecil  lagi  Hang  Tuah  telah  menguasai  dua  belas bahasa.  Ini termasuklah  bahasa  Keling,  bahasa  Arab,  bahasa  Rum/Turki, bahasa  Siam,  bahasa  Cina  dan  bahasa  Jawa.  Tentang  kegemarannya mempelajari  bahasa  asing  semasa  kecil,  pengarang Hikayat  Hang  Tuah
mencatatkan seperti berikut: Telah  berapa  lamanya  Hang  Tuah  mengaji  Qur’an,  maka  pengajian  itu  pun  tamatlah. Maka Hang Tuah mengaji nahu pula. Telah sudah tamat pengajiannya, maka dia berkata kepada  bapanya,  “Ayo  bapaku,  pada  bicara  hamba,  hendak  mengaji  pada  lebai  Keling pula, supaya hamba tahu pula bahasanya.” Maka kata Hang Mahmud, “Benarlah seperti bicara  anakku  itu.”  Maka  Hang  Tuah  pun  mengajilah  pula  pada  seorang  lebai Keling...Dengan  tiada  berapa  lamanya  maka  ia  pun  tamatlah  mengaji  bahasa  Cina  itu. Maka Hang Tuah pun mengaji  pula pada  lebai Jawa hendak diketahuinya akan bahasa Jawa itu. Kalakian, setelah habislah rata diketahuinya dua belas bahasa itu, maka Hang Tuah pun pulanglah ke rumahnya… (HHT, 1997: 24) Kemampuan  Hang  Tuah  bertutur  dalam  pelbagai  bahasa  asing  itu  bukan sahaja  membuktikannya  sifatnya  yang  peka  terhadap  keragaman  budaya, tetapi  juga  memudahkannya  menlaksanakan  tugas  negara  di  peringkat antarabangsa.  Inilah  antara  sebab  yang  menjayakan  misinya  di  Jawa,  India, China dan Rum/Turki.
Kepekaan Hang Tuah terhadap keragaman budaya dan
kebijaksanaannya  sebagai  diplomat  dapat  disaksikan,  umpamanya,  pada episod  misi  lawatannya  ke  Benua  Keling,  khususnya  Bijaya  Nagaram  yang dikisahkan  dalam  Bab  16 Hikayat  Hang  Tuah .  Untuk  ke  ibu  negara  Bijaya Nagaram  kapal  Hang  Tuah  berlabuh  di  Nagapatam  (Nagapatnam  / Nagapattinam sekarang, kira-kira 150 batu di bawah Chennai). Di pelabuhan ini  rombongan  Melaka  telah  diganggu  oleh  pedagang-pedagang  Feringgi yang kasar. Namun, kerana kebolehan berbahasa Keling (Tamil) dan kerana kesantunannya  Hang  Tuah  dan  rombongannya  telah  dilayan  mesra  oleh Shahbandar  dan  seorang  saudagar  besar  bernama  Nala  Sang  Guna.  Malah, saudagar  itu,  dan  isterinya  yang  tidak  mempunyai  anak,  serta  merta mengasihi Hang Tuah dan menjadikannya anak angkat.
Setiba  di  ibu  kota  Hang  Tuah  dan  rombongannya  diterima  dengan baik  sekali  oleh  Kisna  Rayan,  raja  Bijaya  Nagaram.  Raja  itu  kagum  dengan kefasihan Hang Tuah bertutur bahasa Keling. Justeru secara spontan baginda bertanya,  “Hai  Laksamana,  engkau  ini  peranakan  apa?”  (Kassim  Ahmad, 1997:393).  Hang  Tuah  menjawab  bahawa  ia  orang  Malayu,  dan  telah memantapkan  bahasa  Kelingnya  di  Majapahit.  Kisna  Rayan  juga  takjub melihat  bagaimana  pantasnya  Hang  Tuah  membunuh  seorang  pahlawan Keling  yang  garang  dan  bongkak.  Semasa  di  ibu  kota  tersebut  Hang  Tuah mengambil kesempatan melawat kuil-kuil, khususnya kuil Sitam Berama (kuil Sri Nataraja di Chidambaram, Tamil Nadu sekarang). Ia berkunjung ke Sitam Berama  selama  dua  malam.  Dalam  pemerhatiannya  kuil  ini  menjalankan serentak aktiviti yang bersifat keagamaan dan komersil. Ia memberi pinjaman emas  kepada  saudagar  dan  kapten  kapal  dengan  kadar  bunga  tertentu. Adalah dikatakan bahawa peminjam yang ikhlas terhadap kuil akan selamat, sementara  mereka  yang  tidak  ikhlas  akan  menerima  akibat  buruk.  Dengan cara  inilah  Sitam  Berama  melestarikan  kewujudannya  sambil  membantu sektor perdagangan. Kunjungan Hang Tuah ke kuil Hindu ini satu pertanda bahawa  pembesar  Melayu  Nusantara  mempunyai  kefahaman  tentang kelainan  agama  dan  sifat  ekumenikal  yang  tinggi.  Maka  tidak  hairanlah apabila di akhir lawatannya ke Benua Keling Hang Tuah telah dilantik oleh

## Md. Salleh Yaapar
Raja  Kisna  Rayan  untuk  mengetuai  missi  diplomatik  Bijaya  Nagaram  ke Benua China.
Berbalik kepada Hikayat Hang Tuah secara keseluruhan, di awal karya Sultan Melaka diceritakan berkahwin dengan Radin Mas Ayu dari Majapahit. Hasil perkahwinan tersebut mereka dikurniakan anak perempuan yang diberi nama Puteri Gunung Ledang. Apabila cukup umur wanita inipun naik takhta menggantikan  ayahandanya  yang  dikatakan  “membuang  dunia”.  Di  bawah pemerintahan puteri kacokan Melayu-Jawa ini Melaka aman dan bertambah makmur.  Malangnya  pedagang-pedagang  Feringgi  membuat  angkara.  Ini disusuli pula oleh serangan Feringgi yang menyusup ke darat dengan meriam yang  besar-besar.  Kerana  kuatnya  serangan  musuh  Puteri  Gunung  Ledang terpaksa melarikan diri ke Tanah Batak, dan di sanalah baginda dirajakan.
Walaupun Hikayat  Hang  Tuah secara  langsung  mengenai  pahlawan, raja dan negeri Melaka yang letaknya di Semenanjung Tanah Melayu, hikayat ini bersama peribadi Hang Tuah tetap digemari dan meninggalkan impak di seluruh  Nusantara,  terutama  di  Jawa.  Hal  ini  mungkin  kerana  karya  ini terang-terang  mengakui  kewujudan  dan  kebesaran  Jawa  atau  Majapahit. Lagipun  Raja  Melaka  beristerikan  Radin  Mas  Ayu,  puteri  Majapahit  dan Hang  Tuah  mendapat  gelaran  Laksamana  juga  daripada  Betara  Majapahit. Seperti  kata  Mahyudin  al-Mudra  SH,  dalam  hikayat  ini  episod  Majapahit mengambil  ruang  yang  besar,  iaitu  sekitar  160  halaman,  manakala  kisah  di Tanah Melayu mengambil ruang 187 halaman (Iswara NR, 2009).
Kegemaran  orang  Jawa  terhadap  Hang  Tuah  dapat  disaksikan  pada hakikat  bahawa  terdapat  kisah  tokoh  yang  bernama  Hang  Tuwah  di  dalam sebuah karya berbahasa Jawa sendiri. Karya itu ialah Ki Ageng Drepayuda oleh Sumahatmaka yang dicetak pada tahun 1929 (lihat petikannya dalam Sulastin Sutrisno,  1983:  432-425).  Dalamnya  terungkap  kisah  Hang  Tuwah,  seorang pemuda  asal  Palembang  yang  menyamar  diri  berkelana  dan  berkhidmat dengan  cemerlang  di  Jawa.  Di  Lasem,  umpamanya,  ia  memperlihatkan kekagahannya dalam mengamankan negeri, lalu diambil oleh Adipati sebagai menantu  dan  diberi  nama  Ngabehi  Ambarapati.  Apabila  Lasem  diserang oleh  para  wali,  Ambarapati  ditawan  lalu  dijadikan  Temenggung  di  Blora
dengan  nama  Surengpati.  Apabila  Blora  pula  dikalahkan  Majapahit  wira  ini dijadikan Adipati yang mengawas negeri Bintara. Begitulah kehebatan Hang Tuwah  di  Jawa.  Maka  patutlah  selain  memdapat  profil  yang  tinggi  dalam karya  ini  Hang  Tuah  juga  disyairkan  di  Jawa,  khususnya  dalam  tembang Dandanggul a.
Minat  dan  pengiktirafan  orang  Jawa  terhadap  Hang  Tuah  menjadi lebih  menonjol  apabila  seorang  sarjana  besar  dari  Jawa,  Profesor  Sulastin Sutrisno, bersusah payah menjalankan penyelidikan yang mendalam terhadap hikayat  mengenai  laksamana  tersebut.  Hasil  penyelidikan  beliau  cukup mantap  dan  diterbitkan  oleh  Penerbit  Universitas  Gajah  Mada,  Yogyakarta pada tahun 1983 dengan judul Hikayat Hang Tuah: Analisa Struktur dan Fungsi . Seterusnya, minat dan pengiktirafan terhadap laksamana itu dilonjakkan lagi dan diabadikan dengan tertubuhnya sebuah institusi pengajian tinggi bidang kelautan  di  Surabaya.  Institusi  itu  dirasmikan  pada  12  Mei  1987  dan  diberi nama  Universitas  Hang  Tuah. Ia  dikendalikan  oleh  Yayasan  Nala.  Nama Nala  merujuk  kepada  panglima  tersohor  Angkatan  Laut  Majapahit  iaitu Laksamana Nala.
Sebenarnya, kerana sifat keragaman budayanya dan kepahlawanannya maka  Hang  Tuah  diminati  oleh  banyak  pihak  di  seluruh  Nusantara.  Ini termasuk  pihak-pihak  yang  menganggap  bahawa  Hang  Tuah  berasal  dari tempat mereka. Seperti yang dicatat di atas, dalam Hikayat Hang Tuah , Hang Tuah  berasal  dari  Sungai  Duyung  dan  dari  situ  berpindah  ke  Bentan. Namun,  menurut Sulalat  al-Salatin karya  Tun  Sri  Lanang  (yang  diselenggara oleh  A.  Samad  Ahmad)  ia  berasal  dari  Mengkasar.  Ia  asalnya  Daeng Mempawah anak raja Bajung yang dihadiahkan oleh Raja Mengkasar kepada Sultan  Mansur  Shah  Melaka. Kisah  bahawa Hang  Tuah  berasal  dari Mengkasar juga terdapat dalam Tuhfat al-Nafis yang ditulis oleh Raja ‘Ali-al- Haji sekitar 1865 (JMBRAS, 1932). Wajar dicatatkan bahawa Raja ‘Ali-al-Haji ialah pengarang dan pembesar Riau keturunan Mengkasar. Justeru mungkin terdapat  kecenderungan  untuk  beliau  menyatakan  bahawa  Hang  Tuah berasal dari tempatnya sendiri. Sementara itu, Hang Tuah juga hidup dalam tradisi lisan. Dalam legenda masyarakat Orang Laut, khususnya Sekanaq, di
Singkep Riau pula Hang Tuah dikatakan lahir dan membesar dalam kalangan mereka, iaitu di Sungai Duyung Singkep (Muhammad Haji Salleh, 2014).
Demikianlah Hikayat Hang Tuah dan Laksamana Hang Tuah sebagai contoh  karya  dan  watak  yang  baik  dan  menarik  untuk  ditonjolkan  dalam pendidikan bahasa dan dalam konteks keragaman budaya.

## Khatimah
Keragaman dan perbezaan budaya dalam kehidupan manusia pada peringkat sesebuah  negara  mahupun  peringkat  dunia  adalah  satu  hakikat.  Ia  perlu diterima  dan  diuruskan  dengan  baik  untuk  menghindar  bentrokan.  Dalam kertas ini saya telah menampilkan prinsip-prinsip yang wajar didokong dalam pendidikan  bahasa  dan  sastera  untuk  menghindar  persengketaan  dan menjamin  kerukunan  sosial  serta  keamanan  di  tengah  keragaman  dan perbezaan  budaya.  Pertama  dan  paling  penting  ialah  menanam  prinsip keraian  atau  perayaan,  iaitu  merai  atau  merayakan  keragaman.  Kedua  ialah prinsip  toleransi,  iaitu  sekurang-kurangnya  menerima  keragaman  walaupun dengan keadaan yang kurang selesa. Untuk menyerlahkan yang pertama dan terbaik, setiap kumpulan manusia perlulah menerima seikhlasnya kewujudan kumpulan-kumpulan  yang  lain.  Seterusnya,  mereka  perlu  saling  berinteraksi secara  positif,  iaitu  dengan  meraikan  perbezaan  dan  mempelajari  daripada satu sama lain untuk kebaikan bersama. Pada masa yang sama, mereka perlu menononjolkan  nilai-nilai  sarwajagat  yang  dikongsi  bersama.  Sebaliknya, mereka  hendaklah  mengelak  atau  mengurangkan  tuntutan  yang  bercanggah dan dakwaan-dakwaan negatif.
Seterusnya,  mengenai  bahan  atau  karya  yang  digunakan  dalam pengajaran  dan  pembelajaran,  saya  telah  menampilkan  sub-disiplin Kesusasteraan  Bandingan  dengan  pendekatan-pendekatannya.  Saya  juga telah mengenengahkah kurikulum yang menonjolkan karya-karya yang sarat dengan  keragaman  budaya  untuk  diperkenalkan  kepada  pelajar.  Dalam kedua-dua  hal  saya  telah  menampilkan  contoh-contoh  karya  atau perbandingan  karya-karya  yang  bersesuaian.  Insya-Allah,  dengan  kaedah- kaedah  dan  pendekatan-pendekatan  demikian  semangat  keragaman  budaya dapat dibina dalam konteks pendidikan bahasa dan sastera. []
Jurnal Dialektika Vol. 1 No. 2 Desember 2014 | 211

## Daftar Bacaan
Al Faruqi, Isma‘il Raji (Ed). 1982. Trialogue of the  Abrahimic Faiths . Herndon VA: International Institute of Islamic Thought.
Al-Qur’an dan Terjemahannya . 1420 H. Madinah: Kerajaan Saudi Arabia.
A.  Samad  Ahmad  (Ed).  2013.  Sulalatus  Salatin,  Sejarah  Melayu  (Edisi Pelajar). Dewan Bahasa dan Pustaka.
Bassnett,  Susan.1993. Comparative  Literature:  A  Critical  Introduction .  London: Blackwelll Publishers.
Baudelaire, Charles. 1959. Les Fleurs du Mal . Paris: Librairie Grund.
Baudelaire, Charles. 1962. The Flowers of Evil , pilihan dan suntingan Marthiel dan  Jackson  Matthews.  New  York:  New  Directions  Publishing Corporation.
Goethe,  Johan  Wolfgang  von.  2000. West-ostlicher  Divan .  Stuttgart:  Philipp Reclam.
Goethe, Johann Wolfgang von. 2009. Sajak-sajak daripada Diwan Barat-Timur .
Terjemahan  Arndt  Graf  dan  Md  Salleh  Yaapar.  Kuala  Lumpur: Institut Terjemahan Negara Malaysia.
Hafez. 2002. The Divan of Hafez . New York: University Press of America.
Iswara  NR,  “Dinamika  Relasi  Melayu-Jawa”,  dalam  melayuonline.com  15
Julai 2009) http://melayuonline.com/eng/news/read/8862/melayuo nline.id (Dilawati 12/9/2014).
Kassim  Ahmad  (ed).  1997. Hikayat  Hang  Tuah .  Kuala  Lumpur:  Yayasan
Karyawan dan Dewan Bahasa dan Pustaka.
Marsden,  William.  1812.  A  Grammar  of  the  Malayan  Language  with  an Introduction and Praxis. London: Cox and Baylis.
Md. Salleh Yaapar. 2007. ‘Daripada Pantun kepada Pantoum: Sumbangan Sastera Melayu Terhadap Sastera Dunia’ dalam Debat Kesusasteraan
Dunia , Ed. Christopher Prendergast. Kuala Lumpur: Dewan Bahasa dan Pustaka, pp. 447-486.
Md.  Salleh  Yaapar.  2012.  “From  Tolerance  to  Celebration  in  Nurturing World  Peace:  Lessons  from  Literature,”  in Islam  and  Knowledge:  al
Faruqi’s  Concept  of  Religion  in  Islamic  Thought ,  Ed.  Imtiyaz  Yussof. London: I. B. Tauris, pp. 177-193.
Muhammad Haji Salleh. 2014. “Hang Tuah in the Sea of Malay Narratives,”
Malay Literature (July).
Raja  ‘Ali-al-Haji.  1932. Tuhfat  al-Nafis dalam JMBRAS Vol.  X  Part  II. August.
Sulastin  Sutrisno.  1983. Hikayat  Hang  Tuah:  Analisa  Struktur  dan  Fungsi. Yogyakarta: Penerbit Universitas Gajah Mada.
Oxford Advanced Learner’s Dictionary , 1999. Oxford: Oxford University Press.
Pireddu,  Nicoletta,  2002.  "Comparative  Literature  as  a  Messenger  of Diversity: New Books by Cassola, Durisin and Gnisci, and Kushner and Pageaux," CLCWeb Volume 4 Issue 1 (March). Umar Kayam. 2007. Jalan Menikung . Jakarta: Pustaka Utama Grafiti.
UNESCO,  ‘Declaratoin  on  the  Role  of  Religion  in  the  Promotion  of  a Culture  of  Peace’,  Barcelona,  12  to  18  December,  1994, http://www.unesco.org/webworld/peace_library/UNESCO/HRIG HTS/362-365.HTM (Dilawati 12/9/2014).
Wellek, René. 1964. Theory of Literature . New York: Mariner Books.